賦玩珠巖
作者：任續
朝代：宋

paragraphs: 山林自空闃，遊人事幽討。
岫幌與雲關，來跡可堪掃。
艮維矗孤峰，玉簪倚天杪。
桂水琉璃碧，洄洑下縈繞。
谽谺巖穴深，虬龍雙夭矯。
坤倪露幽秘，造化殫奇巧。
勝概畜眼無，何方覓蓬島。
悠悠世俗情，是非苦膠擾。
水中蟹何罪，徒勞慍心悄。
人厄困無妄，礫石埋深窈。
風月幾年恨，山光慘蘿蔦。
星郎太嶽孫，長城隱南表。
戎旃整且暇，高情恣登眺。
郊坰擁小隊，一見顔色愀。
舊觀俄頃復，洞戶天重曉。
傷心日月遒，人世幾番老。
山川不相似，歲久依然好。
呂巖標强名，往事人能道。
孟公謾驚座，子夏冠非小。
桃符錄餘慶，邲戰城濮兆。
冥數今乃驗，常情定誰考。
哦詩紀貞石，聊侑芳尊醥。